Vrou ongelukkig oor verkeerde Covid-19-toetsuitslag | George Herald
Vrou ongelukkig oor verkeerde Covid-19-toetsuitslag
Journalist Alida de Beer | Thursday, 03 September 2020, 08:01
Eva Erasmus met die medikasie wat sy ontvang het. Foto: Alida de Beer
GEORGE NUUS - Eva Erasmus, 'n inwoner van Rosemoor, is ongelukkig oor 'n vals positiewe Covid-19-toetsuitslag wat sy ontvang het terwyl sy in die George-hospitaal was. Dit het daartoe gelei dat haar bure en selfs familie haar vermy, kla sy.
Terwyl sy in die hospitaal was, is 'n span mense gestuur om haar huis te ontsmet. "Die bure het dit gesien en almal weet wat dit beteken. Nou word ek selfs name toegesnou."
Sy is op Woensdag 5 Augustus in die hospitaal opgeneem nadat 'n ambulans haar tuis in Rosemoor gaan haal het omdat sy ongesteld begin voel het. Daar is sy vir Covid-19 getoets en na saal A1, vir Covid-19-pasiënte, geneem waar dit net sy in die saal was, vertel sy.
"Ek is vir twee aande in die hospitaal gehou. Ek is die Donderdag ingelig dat die uitslag positief was, maar Vrydag deur die dag moes ek hoor dat ek nie Covid het nie en ek is die aand ontslaan. Ek is nou in 'n ongemaklike situasie. Mense vermy my. Hier kom niemand meer aan huis kuier nie."
Sy sê sy is ook onseker waarvoor die medikasie is wat sy by die hospitaal ontvang het.
Nadia Ferreira, woordvoerder van die Wes-Kaapse departement van gesondheid, het gesê Erasmus se toetse is deur die Nasionale Gesondheidslaboratoriumdiens (NGLD) gedoen.
"Dit is waar die administratiewe fout ingekom het wat verkeerde resultate gestuur het. Dit is nie 'n fout wat begaan is by George-hospitaal nie. Die kliënt is wel later gekontak om die korrekte uitslag deur te gee.
"Ons is jammer om te hoor van die kliënt se ervaring, asook dat daar nog steeds stigmatisering in ons gemeenskappe is."